Die gesonde balans | Boodskap vir Vandag
Home » Augustus » Die gesonde balans
Aan die een kant het Jesus Hom gereeld in stilte afgesonder om daar te rus van al die veeleisende aansprake van mense op Hom. Hierdie verposing was noodsaaklik en ŉ tyd van innige gebed en omgang met sy Vader. Aan die ander kant het Hy telkens na die gewone lewe teruggekeer om daar, gedring deur God se liefde, mense in hulle nood by te staan en hulle wonde te genees.
Hierdie aanhoudende beweging tussen rus en werk, stilte en solidariteit, alleenheid en betrokkenheid was ŉ blywende kenmerk van Jesus se lewe. Hieruit het die gesonde balans van sy lewe geblyk.
Op ŉ wonderlike manier het hierdie twee dimensies of sfere van sy lewe – die private en die publieke – voortdurend op mekaar ingespeel en ŉ spanningsveld vol kreatiewe en hoopvolle moontlikhede geskep. Stilte en rus in God sou byvoorbeeld die onmisbare voorwaarde vir Jesus se helende betrokkenheid by mense word. Terwyl sy werk en die vermoeienis daarvan Hom telkens teruggedwing het na die stilte en die rus van sy Vader se liefdevolle en sorgende nabyheid.
Die vraag is of ons vandag hierdie balans ken. Want daarsonder kan ons werk maklik in suiwer ambisie verval. En loop ons lewe gevaar om uiteindelik hard, leeg en sinloos te word.
Heilige Gees, kom nou en maak ons vandag weer deel van Christus se lewe. ŉ Lewe wat begin met gebed en die rus in God en uitloop op vreugdevolle diens aan ander. Amen.
← Die soeke na stilte en rus
Die gevaar van “quietisme” →